

|  |
| --- |
| **ДО****ДИРЕКТОРИТЕ НА ДЕТСКИТЕ ГРАДИНИ, УЧИЛИЩАТА, РЕГИОНАЛНИТЕ ЦЕНТРОВЕ ЗА ПОДКРЕПА НА ПРОЦЕСА НА ПРИОБЩАВАЩОТО ОБРАЗОВАНИЕ И ЦЕНТРОВЕТЕ ЗА ПОДКРЕПА ЗА ЛИЧНОСТНО РАЗВИТИЕ, КОИТО ОСЪЩЕСТВЯВАТ РЕСУРСНО ПОДПОМАГАНЕ** **ЧРЕЗ****НАЧАЛНИЦИТЕ НА РЕГИОНАЛНИТЕ УПРАВЛЕНИЯ НА ОБРАЗОВАНИЕТО**  |

**УВАЖАЕМИ ГОСПОЖИ И ГОСПОДА,**

На 28 – 29 ноември 2024 г. в гр. София е проведена работна среща на експерти от дирекция „Приобщаващо образование“ с експертите по приобщаващо образование от регионалните управления по образованието (РУО) на тема: „Ефективна подкрепа в приобщаващото образование: Стратегии и предизвикателства пред регионалните управления на образованието“. По време на срещата е поставен въпросът за новите функционалности на Националната електронна информационна система за предучилищното и училищното образование (НЕИСПУО) в контекста на допустимия брой деца и ученици със специални образователни потребности, които се подпомагат от един ресурсен учител. В този смисъл с настоящото писмо се цели да се изяснят приложимите разпоредби, да се предложат насоки за планиране и управление на ресурсното подпомагане в детските градини и училищата, както и да се уточнят условията за допустимите изключения.

Съгласно чл. 109, ал. 3 от Наредбата за приобщаващото образование разпределението на работата между ресурсните учители в детската градина или училището се извършва в зависимост от потребностите на децата или учениците и спецификата на техните увреждания, **но не повече от 12 деца и/или ученици със специални образователни потребности** на един ресурсен учител. Максималният допустим брой деца и ученици със специални образователни потребности за един ресурсен учител е 12, което означава, от една страна, че ресурсният учител **може да работи и с по-малко от 12 деца или ученици със специални образователни потребности** в зависимост от оценката на индивидуалните образователни потребности на децата и учениците, и от друга страна, че преди постигането на този максимален брой следва директорът на образователната институция да предприеме необходимите действия за обезпечаване на достатъчно ресурсни учители. Това изискване има за цел да гарантира, че предоставяната допълнителна подкрепа е ефективна, индивидуализирана и отговаря на образователните и терапевтични нужди на всяко дете и ученик.

Всяка образователна институция следва да осъществява планиране на необходимия брой специалисти за ресурсно подпомагане на етапа на организационната подготовка за новата учебна година. Това предполага анализ на броя на децата и учениците със специални образователни потребности, спецификата на техните потребности и наличната подкрепяща среда в образователната институция. Невъзможността да се предвиди своевременно ресурсното обезпечаване и последващо превишаване на максимално допустимия брой деца и ученици за един ресурсен учител може да доведе до значителна натовареност на специалистите и спад в качеството на предоставяната подкрепа.

Изключение от правилото за максимален брой деца и ученици със специални образователни потребности, с които може да работи един ресурсен учител, се допуска единствено при условията и по реда на чл. 114, ал. 2 от Наредбата за приобщаващото образование. За учебната 2024 – 2025 година, в случаите, когато в населеното място липсва друга образователна институция или при обявено свободно място за ресурсен учител не се яви такъв, който да го заеме, може да бъде разрешено увеличаването на броя на децата и учениците със специални образователни потребности, с които максимално работи един ресурсен учител, с до две. Това решение се взема от директора на детската градина или училището по предложение на екипа за подкрепа за личностно развитие на детето или ученика, след становище на регионалния екип за подкрепа за личностно развитие на децата и учениците със специални образователни потребности към съответния Регионален център за подкрепа на процеса на приобщаващото образование (РЦПППО), предоставено на директора на детската градина или на училището от директора на РЦПППО. В случай че е взето такова решение в полето „номер на документа“ в НЕИСПУО се вписва изходящия номер на становището от РЦПППО, с което се разрешава увеличаването на броя на децата и учениците със специални образователни потребности, с които максимално може да работи един ресурсен учител. Становището следва да се основава на индивидуалните потребности на децата и учениците, както и на осигурената подкрепяща среда в съответната образователна институция. При изготвянето на становището е необходимо да се вземат предвид различни фактори, включително степента на необходимост от интензивна допълнителна подкрепа, спецификата на уврежданията или нарушенията на децата и учениците, наличието на специализирано оборудване и допълнителни ресурси, както и организационните възможности на институцията да осигури качествена подкрепа при надхвърляне на максималния брой деца и ученици със специални образователни потребности, с които може да работи един ресурсен учител.

Образователните институции, които не могат да осигурят необходимия брой ресурсни учители поради увеличаване на нуждите от такива специалисти или поради липса на достатъчно такива специалисти, прилагат разпоредбите на чл. 124, ал. 1, 2 и 3 от Наредбата за приобщаващото образование. Тези разпоредби позволяват привличането на ресурсни учители от центровете за подкрепа за личностно развитие (ЦПЛР), които осъществяват ресурсно подпомагане, или от РЦПППО.

За да се избегнат рисковете от недостатъчно ресурсно обезпечаване, се препоръчва планирането и управлението на ресурсното подпомагане да бъдат подкрепени от функционалностите на НЕИСПУО, които позволяват проследяване на разпределението на специалистите и потребностите на децата и учениците в реално време. Освен това, създаването на дългосрочни стратегии за привличане на специалисти за ресурсно подпомагане и осигуряване на допълнителна квалификация на учителите може да допринесе за устойчивото развитие на системата за приобщаващо образование. Спазването на горепосоченото нормативно изискване има за цел да осигури по-високо качество на подкрепата за децата и учениците със специални образователни потребности в системата на предучилищното и училищното образование.

Във връзка с изложеното моля да сведете настоящата информация до директорите на детските градини, училищата, РЦПППО и ЦПЛР, които осъществяват ресурсно подпомагане, на територията на Вашата област.

